Jaco Jacobs nooi jou om saam te kom skool toe en te kyk wat gebeur wanneer 'n rofstoeier op 'n skoolbankie moet kom sit… | LAPA Uitgewers
by LAPA Uitgewers on Jun 7th, 2018 Tweet
Zander het nog nooit tevore iets gewen nie. Daarom is hy heeltemal uit die veld geslaan toe hy die groot prys in 'n kompetisie wen: 'n regte egte … ROFSTOEIER!
Die stoeier se naam is Max die Masjien. Hy is rof en onbeskof. Hy het nie hare nie. Hy het nie 'n nek nie. Maar hy het spiere. Sy spiere het spiere. Sy spiere se spiere het spiere. Bo-op al daardie spiere het hy 'n tatoe. Hy is Zander se persoonlike lyfwag! Vir 'n hele week lank sal hy Zander se persoonlike lyfwag wees!
Zander se tweelingboeties dink dit is die heel beste ding wat nog OOIT met hulle gebeur het. Maar Zander is nie heeltemal seker wat op aarde hy met Max moet doen nie. Niemand anders het nog ooit 'n rofstoeier as lyfwag saamgebring skool toe nie.
Miskien kan Max hom help om vir Wynand Wiese op sy plek te sit. Dalk kan hy hom in sy spesiale Soebat-en-smeek-greep beetkry en hom druk tot sy oë wil uitpop. Wynand het blonde hare en blou oë, en hy lyk so onskuldig soos 'n seuntjie in 'n waspoeier-advertensie. Maar hy is 'n regte boelie. Die soort wat nie eens vir 'n rofstoeier skrik nie.
Max het boonop 'n geheim van sy eie … Kom klim in die kryt saam met Max die rofstoeier. Of, nog beter, kom saam skool toe ek kyk wat gebeur wanneer 'n rofstoeier op die skoolbankie moet sit.
Max die Masjien deur Jaco Jacobs, met illustrasies deur Stephen Wallace
Tags: Afrikaans, Children, Jaco Jacobs, LAPA Uitgewers, Max die Masjien, South Africa
« Nie te veel bloed nie. Net genoeg spanning. Hope menslikheid: Isa Konrad se Doodsake op Karibib is 'n opkrullekkerboek